b'\n_START_ARTICLE_\nLaga\xc5\xa1\n_START_SECTION_\nZgodovina\n_START_PARAGRAPH_\nIz napisov, najdenih v Girsuju, na primer na Gudejevih valjih,  je razvidno, da je bil Laga\xc5\xa1 \xc5\xbee v poznem 3. tiso\xc4\x8dletju pr. n. \xc5\xa1t. pomembno sumersko mesto. V tistem \xc4\x8dasu so mu vladali neodvisni kralji, Ur-Nan\xc5\xa1e (24. stoletje pr.n. \xc5\xa1t.) in njegovi nasledniki, ki so tekmovali z Elamiti na vzhodu in kralji Kiengirja in Ki\xc5\xa1a na severu. V obdobju pred akadsko osvojitvijo je nastalo nekaj izjemno zanimivih del, zlasti  Enantumova Jastrebova stela in Entemenova velika srebrna vaza, okra\xc5\xa1ena z Ningirsujevo sveto \xc5\xbeivaljo Anzujem, orlom  z levjo glavo, raz\xc5\xa1irjenimi krili in levoma v obeh  krempljih. Po akadski zasedbi je Laga\xc5\xa1 izgubil svojo neodvisnost. Njegovi vladarji (ensi) so postali vazali Sargona Akadskega in njegovih naslednikov. Laga\xc5\xa1 je ostal \xc5\xa1e naprej pomembno mesto, predvsem kot sredi\xc5\xa1\xc4\x8de razvoja umetnosti._NEWLINE_Po propadu Sargonove dr\xc5\xbeave je ponovno dobil neodvisnost. Njegova ensija  Ur-Bau in Gudea, ki sta vladala iz Girsuja in ne iz Laga\xc5\xa1a, sta vzdr\xc5\xbeevala ob\xc5\xa1irne trgovske stike tudi z oddaljenimi kraljestvi. Gudea je uva\xc5\xbeal cedrovino z amanskega in libanonskega  gorovja v Siriji, diorit iz vzhodne Arabije ter baker in zlato iz osrednje in ju\xc5\xbene Arabije. Njegova vojska se je spopadala z Elamiti na vzhodu. Njegova vladavina je bila obdobje velikega razvoja umetnosti. Iz \xc5\xa1tevilnih njegovih kipov, postavljenih v templjih po celem mestu (Gudejevi kipi), je mogo\xc4\x8de dosti dobro dolo\xc4\x8diti njegov videz. _NEWLINE_Kraljestvo je merilo pribli\xc5\xbeno 1.600 km\xc2\xb2, imelo osem glavnih mest okro\xc5\xbeij, 17 velikih mest  in \xc5\xa1tevilne vasi. Za pribli\xc5\xbeno \xc5\xa1tirideset vasi so znana tudi njihova imena. Po eni od ocen je bil Laga\xc5\xa1 v letih 2075 do 2030 pr. n. \xc5\xa1t. najve\xc4\x8dje mesto na svetu. _NEWLINE_Kmalu po Gudejevem obdobju je Laga\xc5\xa1 kot en od svojih prvih provinc absorbirala Tretja urska dinastija. Nekaj podatkov o Laga\xc5\xa1u je \xc5\xa1e iz starobabilonskega obdobja, potem pa je, tako izgleda, izgubil svoj pomen. Prva naslednja omemba je iz selevkidskega  obdobja in pravi,  da so tam za\xc4\x8deli graditi trdnjavo. Takrat je verjetno postal del gr\xc5\xa1kega Harakenskega kraljestva.\n_START_SECTION_\nKonflikt z Umo\n_START_PARAGRAPH_\nOkoli leta 2450 pr. n. \xc5\xa1t. se je Laga\xc5\xa1 zaradi meje sprl s sosednjim mestom Umo. Napis na Steli jasrebov pravi, da je takratni laga\xc5\xa1ki kralj Eanatum na spodbudo lokalnega zavetnega boga Ningirsuja vpoklical svojo vojsko in nameraval poraziti Umo. Opis za\xc4\x8detka spopada je nejasen, potem pa sledi nekaj podrobnosti o dogodku. Ko sta se obe vojski sre\xc4\x8dali na bojnem polju, je Eanatum sestopil s svojega bojnega voza in pe\xc5\xa1 poveljeval svoji vojski. Vojaki so spustili konice svojih kopij in za\xc4\x8deli v gosti falangi prodirati  proti sovra\xc5\xbeni vojski. Po kratkem spopadu je laga\xc5\xa1ka vojska zmagala. Eanatuma je pu\xc5\xa1\xc4\x8dica zadela v oko, vendar je \xc5\xbeivel do konca bitke. Bitka je bila ena od prvih znanih organiziranih bitk.\n_START_SECTION_\nLaga\xc5\xa1ke dinastije\n_START_PARAGRAPH_\nLaga\xc5\xa1kih dinastij ni na seznamu sumerskih kraljev. Do sedaj so odkrili samo izjemno nepopolno prilogo, znano kot Laga\xc5\xa1ki vladarji. Priloga pripoveduje, da so po poplavi ljudje te\xc5\xbeko pridelali hrano in bili odvisni izklju\xc4\x8dno od de\xc5\xbeja. V nadaljevanju obravnava tehnike namakanja in pridelave je\xc4\x8dmena, ki so jim ga potem poklonili bogovi. Na koncu je izjava \xc2\xbbNapisano v \xc5\xa1oli\xc2\xab, ki ka\xc5\xbee, da je bil seznam izdelek \xc5\xa1ole za pisarje. Iz seznama je mogo\xc4\x8de izlu\xc5\xa1\xc4\x8diti nekaj imen, med njimi Ur-nan\xc5\xa1e, Ane-tum, En-entar-zid, Ur-ningirsu, Ur-Bau in Gudea.\n_START_SECTION_\nArheologija\n_START_PARAGRAPH_\nLaga\xc5\xa1 je eno od najve\xc4\x8djih arheolo\xc5\xa1kih najdi\xc5\xa1\xc4\x8d v regiji, ki meri pribli\xc5\xbeno 3,2 x 1,6 km oziroma 400 \xe2\x80\x93 600 ha. Najdi\xc5\xa1\xc4\x8de diagonalno seka korito reke ali kanala. Prva izkopavanja, ki so trajala samo \xc5\xa1est tednov, je opravil Robert Koldewey leta 1887. Leta 1953 sta ga za\xc4\x8dela raziskovati Thorkild Jacobsen in Fuad Safar in odkrila prve dokaze, da gre za Laga\xc5\xa1. Glavna dr\xc5\xbeava v regijah  Al-Hiba in Tello  je bila pred tem opredeljena kot \xc5\xa0IR.BUR.LA (\xc5\xa0irpurla).  \xc5\xa0IR.BUR.LA\xe1\xb4\xb7\xe1\xb4\xb5 bi lahko bil Laga\xc5\xa1, kar pa ni dokazano. Najdi\xc5\xa1\xc4\x8de Tell Al-Hiba so v letih 1968 do 1976 pet sezon raziskovale ekipe Metropolitanskega muzeja umetnosti in In\xc5\xa1tituta za umetnost Univerze New York. Osredoto\xc4\x8dale so se predvsem Inanin tempelj Ibgal, Ningirsujev tempelj Bagara in  upravne zgradbe okoli njiju. _NEWLINE_Ekipa se je vrnila leta 1990. Rezultati raziskav zadnje sezone \xc5\xa1e niso objavljeni.'